b'\n_START_ARTICLE_\nNapulj\n_START_SECTION_\nPovijest\n_START_PARAGRAPH_\nPovijest Napulja obiluje usponima i padovima, a u dva navrata bio je prijestolnica kraljevstava. Osnovali su ga drevni Grci izme\xc4\x91u 7. i 6. st. pr. Kr. nazvav\xc5\xa1i ga Partenopa (po mitskoj sireni, osniva\xc4\x8dici grada), a ne\xc5\xa1to kasnije u njegovoj blizini izgradili su i naselje Nea Polis (gr\xc4\x8dki: \xce\x9d\xce\xad\xce\xb1 \xce\xa0\xcf\x8c\xce\xbb\xce\xb9\xcf\x82, tj. Novi grad) po kome duguje dana\xc5\xa1nje ime. Grad je bio dio Velike Gr\xc4\x8dke, a okolica grada je bila popri\xc5\xa1te velikog sukoba tijekom Drugog punskog rata._NEWLINE_Za rimske vladavine grad je zadr\xc5\xbeao gr\xc4\x8dki jezik i originalne obi\xc4\x8daje, a poslije pada Zapadnog Rimskog Carstva grad prelazi iz ruke u ruku razli\xc4\x8ditih vladara. Danas se u gradu mogu na\xc4\x87i spomenici svih tih biv\xc5\xa1ih perioda vlasti. _NEWLINE_Nakon iscrpljuju\xc4\x87eg Gotskog rata podru\xc4\x8djem je zavladalo Bizantsko Carstvo, da bi poslije zavladali Langobardi. U 11. stolje\xc4\x87u osvajaju ga Normani pod vodstvom Roberta Gviskara, te slijede Nijemci (Hohen\xc5\xa1taufovci), An\xc5\xbeuvinci od 8. do polovine 15. stolje\xc4\x87a, Aragon, \xc5\xa0panjolska i naposljetku Burboni od 18. stolje\xc4\x87a do ujedinjenja Italije. Tada je Napulj postao glavni grad Kraljevstva Dvije Sicilije, a postao je i glavni grad Napuljskog Kraljevstva. U 17. stolje\xc4\x87u Napulj je sa 300.000 stanovnika po veli\xc4\x8dini bio drugi grad u Europi (poslije Pariza). Bourbonska vladavina ostavila je velebne gra\xc4\x91evine poput Kraljevske pala\xc4\x8de na Capodimontu, gdje se danas nalazi bogati muzej.\n_START_SECTION_\n\xc5\xa0port\n_START_PARAGRAPH_\nNogomet je daleko najpopularniji sport u Napulju, koji su donijeli Englezi na samom po\xc4\x8detku 20. stolje\xc4\x87a i duboko se ukorijenio u lokalnu kulturu. Nogomet igraju svi od uli\xc4\x8dne djece (scugnizzi) do profesionalaca. Najpoznatiji klub je SSC Napoli iz prve talijanske lige Serie A, koji igra na stadionu Stadio San Paolo u Fuorigrotti. Tim je osvojio talijansko prvenstvo (Scudetto) dva puta, kada je za klub igrao Diego Maradona, ali i Kup UEFA.'